Francia eredetű magyarrá lett családból származott, amely család a hugenották üldözése idején, 1732-ben telepedett le Magyarországon, Trencsén megyében, s tagjai közt több jeles evangélikus pap volt. Fornet Kornél az 1848–49-es forradalom és szabadságharc kezdetén Temesváron volt kincstári mérnök. Mérnöktiszti beosztásban a győri első utászzászlóaljban teljesített katonai szolgálatot. Az 1848-49-es téli hadjáratot Dembinski Henrik és Klapka György vezetése alatt harcolta végig. Dandársegédtiszti beosztásban vett részt a kápolnai csatában, az április 19-i nagysallói ütközet idején századossá nevezték ki. Buda ostromakor 1949 május 4 és május 21 közt kitüntette magát, katonai érdemrenddel jutalmazták. Ekkor Buda visszavétele után Máramaros megyébe rendelték, ahol megalakította a 4. utászzászlóaljat. A világosi fegyverletétel után orosz tisztek segítségével sikerült a határig menekülnie, s majd ő volt az egyik első magyar szabadságharcos, aki Prágay János alezredessel 1849 december 9-én megérkezett az 'Új Világba', azon belül is éppen Bostonba.